google/wiki40b huggingface dataset:
Møreforsking Molde

Møreforsking Molde er en forskningsinstitusjon tilknyttet Høgskolen i Molde. Institusjonen ble opprettet i 1986 av daværende Distriktshøgskolen i Molde og Møreforsking som Forskningssenter Molde. Møreforsking Molde eies av Møreforsking og Høgskolen i Molde, med førstnevnte som knapp majoritetsaksjonær. Per 2005 har selskapet 12 ansatte og er lokalisert i Kunnskapsparken i Molde. Møreforsking Molde er kanskje mest kjent for samfunnsøkonomiske analyser ledet av professor Arild Hervik utført i forbindelse med større samferdselsprosjekt.
Erythraenus

Utseende

En middelsstor, fargerik trebukk. Hannene har forkortede dekkvinger som ikke dekker bakkroppen og flygevingene. Det meste av billene er rødoransje, men antennene, dekkvingenes bakerste del og flygevingenes ytre del er svarte. Antennene er kraftige og sagtakkede (i alle fall hos hannen). Hodet er firkantet, kjevene ikke forstørrede. Pronotum har en pigg midt på hver sidekant og er kraftig innsnevret bak denne. Scutellum er rundet, mye bredere enn langt. De forkortede dekkvingene har rettvinklede "skuldre", med et gult tarrbånd foran den brunsvarte spissen. Hos hannen når de bare omtrent bakover til roten av bakbeina. Bakkroppen er jevnbred, brått tilsmalnende på det bakerste, synlige leddet. Beina er kraftige, leggene (tibiae) noe flatt utvidete.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er natt-aktive. En del av dem kommer til lys.

Utbredelse

Arten er bare kjent fra Sarawak.
National Railway Museum, Port Adelaide

Historie

I 1963 startet en gjeng jernbaneentusiaster å bevare utrangerte damplokomotiver fra SAR. Det opprinnelige museet het Mile End Railway Museum og befant seg i Mile End, en annen forstad til Adelaide. Museet var kun en utendørs oppstilling av lokomotivene, utsatt for vær og vind, så man ønsket etter hvert å få museet innendørs. 2. januar 1988 lukket det gamle museet og 10. desember samme år åpnet det nye der det ligger i dag, under navnet Port Dock Station Railway Museum. I 1999 fikk museet støtte til å åpne en ny ustilling med materiell fra CR og AN. Den nye delen ble åpnet 21. oktober 2001 som Commonwealth Railways Museum, og hele museet skiftet navn til National Railway Museum.
Kungshamn

Kungshamn er et tettsted i Västra Götalands län i landskapet Bohuslän i Sverige. Det er Sotenäs kommunes administrasjonssenter. I 2010 hadde tettstedet 2 814 innbyggere.
Kungshamn ligger på en halvøy på Sveriges vestkyst nord for Lysekil.
2. divisjon fotball for menn 1997

Opp- og nedrykk

Ett lag fra hver avdeling spilte kvalifisering om opprykk til 1. divisjon, mens de tre siste lagene i hver avdeling rykket ned til 3. divisjon. I gruppe 1 berget Lørenskog plassen som den beste av lagene på 10.-plass, i gruppe 6 berget Åndalsnes plassen som nest beste lag på 10.-plass. I avdeling 7 endte Stålkameratene på 5.-plass men ble degradert av NFF for å ha brukt ikke spilleberettigede spillere denne og foregående (1996) sesonger.
Opprykk: Kjelsås, Raufoss, Strindheim og Ullern
Marion Dönhoff

Bakgrunn

Hun ble født på familiesetet Schloss Friedrichstein i Østpreussen i en av de eldste østprøyssiske adelsfamilier, Dönhoff. Hun var datter av grev August von Dönhoff, medlem av det prøyssiske overhuset og riksdagsmann, og Maria von Lepel, hoffdame hos keiserinne Auguste Viktoria. Hennes farfar var den prøyssiske utenriksministeren August Heinrich Hermann von Dönhoff. Familien eide et av de største godsene i Øst-Preussen. Grevinne Dönhoff tok Abitur i 1928, og studerte sosialøkonomi i Frankfurt am Main.

I nasjonalsosialismens tid

Etter den nasjonalsosialistiske maktovertagelsen flyttet hun til Basel i Sveits, hvor hun tok doktorgrad i storgodsdrift. I Basel var hun kjent som «den røde grevinnen» på grunn av sine opprørske holdninger.
Hun deltok i forberedelsene til forsøket på statskupp mot nasjonalsosialistene sommeren 1944; nesten alle hennes venner ble drept i forfølgelsene som fulgte. Da Stalins røde hær rykket inn i Østpreussen  i 1945 flyktet hun vestover til hest. Etter en strevsom ferd, der hun red dag og natt i syv uker, ble hun tatt imot i Westfalen av grev Metternich på slottet Steinheim-Vinsebeck. Hun skrev om flukten i boken Namen, die keiner mehr kennt som utkom i 1962.

Etterkrigstiden

Hun begynte i 1946 å skrive for avisen Die Zeit. I 1968 ble hun sjefredaktør, i 1973 ble hun medlem av utgiverkollegiet, som hun tilhørte frem til sin død i 2002. Hun var en av de mest innflytelsesrike journalister i Tyskland i etterkrigstiden.
Dönhoff har vært en av de fremste talskvinner for forsoning mellom folkene i Europa, men uten å glemme det tapte hjemland, som hun har bidratt til å holde erindringen om i hevd, med bøker som bestselgerne Namen die keiner mehr nennt: Ostpreußen. Menschen und Geschichte og Eine Kindheit in Ostpreußen. Der skriver hun også om sin egen families 600 år lange historie i Østpreussen. I 1971 fikk hun Friedenspreis des Deutschen Buchhandels, hun er også æresborger av byen Hamburg, byen som ble grevinnens nye hjem etter fordrivelsen.
Hun døde på Schloss Crottorf i Rheinland-Pfalz.
Friedrich Schiller

Bakgrunn og virke

Han ble født i Marbach am Neckar, Württemberg, som sønn av en militærlege, J. C. Schiller. Hans foreldre var ikke særlig velstående, men han ble sendt på latinskolen og senere Karlsschule (universitetet), hvor han studerte jus og senere medisin.
Han leste Rousseau og Goethe, og diskuterte klassiske idealer med sine studiekamerater. Som student skrev han sitt første skuespill, Die Räuber, om en gruppe naive revolusjonære og deres tragiske skjebne. Ett av hans kjente sitat er: «Anstendighetens første lov er å bevare andres frihet, den andre er å demonstrere sin egen.»
I 1780 leverte han sin dissertasjon, og ble militærlege i Stuttgart. Som følge av oppførelsen av Die Räuber i Mannheim 1781 ble han arrestert og forbudt å publisere ytterligere. Han flyktet via Leipzig og Dresden til Weimar i 1787. I 1789 ble han professor i historie og filosofi i Jena, hvor han publiserte utelukkende historiske arbeider. 1790 giftet han seg med Charlotte von Lengenfeld, og i 1799 returnerte han til Weimar, hvor Goethe overtalte ham til å fortsette å skrive skuespill. Han og Goethe grunnla Weimar Theater, som kom til å bli et ledende teater i Tyskland. Han ble i Weimar til han døde i 1805 av tuberkulose. Han ble adlet i 1802.

Siden 1934 bærer universitetet i Jena Schillers navn.
Brown Bess

Land Pattern muskettene

Fra det syttende århundre og frem til tidlig attende århundre, hadde de færreste nasjonene noen slags standard for militære våpen. Våpen ble kjøpt av offiserer eller regimenter så sent som rundt 1740, og var ofte laget spesielt etter kjøperens ønsker. Etter hvert som kruttvåpen tok sin plass på slagmarken ga denne mangelen på standardisering problemer med ammunisjonsforsyning og reparasjonsmaterialer. For å løse dette problemet begynte hærene å ta i bruk standardiserte «maler» (Pattern, derav navnet Pattern Musket). En avdeling valgte en «Pattern Musket» som ble lagret i et «Pattern Room» (Malrom). Der ble det benyttet som referanse for børsemakere, som kunne ta mål og sammenligninger for å sikre at deres produkter møtte standarden. 
Lastbærende deler av Brown Bess, slik som løpet, låsmekanismen og karabinfester ble vanligvis laget i jern, mens andre deler slik som skulderplaten og avtrekkerbøylen ofte ble laget i enten jern eller messing. Den veide cirka ti pund (4.5 kilo) og kunne utstyres med en 17 tommers (43 cm) triangulær bajonett. Våpenet hadde ingen sikter, selv om bajonettfestet på løpet kan ha blitt brukt som det. 
De første modellene hadde jerndetaljer, men disse ble byttet ut med messingdeler i modeller bygd etter 1736. Ladestaver av tre ble benyttet i de første muskettene, men ble byttet ut med staver i jern, selv om våpen med ladestaver i tre fortsatt ble delt ut til tropper i tjeneste i Amerika frem til 1765, og senere til lojalistenheter i den amerikanske revolusjonen. Ladestaver i tre ble også benyttet i dragoonversjonen som ble produsert fra 1744 til 1771, og for bruk i marinen og sjøtjenesten.
Presisjonen til Brown Bess var god, på lik linje med andre musketter. Effektiv rekkevidde ble ofte sagt var 175 yards (160 meter), men Brown Bess ble ofte avfyrt som et koordinert anslag på 50 yards (46 meter) for å gi så stor skade til fienden som mulig. Tyngden på våpenet og det store kaliberet ga våpenet en kort effektiv rekkevidde. Militærtaktikk på tiden ga hovedvekt på konsentrerte skuddsalver og bajonettstorming fremfor individuelle skytterferdigheter. Det store, myke prosjektilet kunne gi stor skade når det traff, og det lange våpenet ga lengre rekkevidde i bajonettengasjering.
Av alle versjonene var India Pattern sagt å være den mest nøyaktige, med en rekkevidde på 175 yards og 75 til 95 prosent nøyaktighet. I sammenligning med andre våpen brukt av britiske regimenter i den napoleanske æraen var våpenet anerkjent som pålitelig. Det tok rundt 40 sekunder å avfyre tre skudd, og dette gjorde det egnet som både jaktvåpen og til krigføring. Våpenet hadde også et tykkere løp enn de fleste andre våpen på den tiden, og reduserte sjansen for løpssprengning på grunn av overlading.
Velkommen til Chti'ene

Handling

Philippe Abrams, postsjefen i landsbyen Salon-de-Provence i fylket Bouches-du-Rhône, jobber og gjør alt for å få seg en stilling syd ved Middelhavet. Men han lyver for å få en stilling som han ønsker seg, og blir etterhvert sendt til det nordlige Frankrike, til Bergues nær Dunkerque, for 2 år. Selvfølgelig er dette en straff, hans kone tror Bergues ligger på Nordpolen, og pakker ham inn i boblejakke og pelslue. For folk som bor i det sørlige Frankrike, er Nord-Frankrike som et kaldt helvete. Etterhvert oppdager Abrams at Chti'ene ikke bare trykker ham til sine bryst, men til og med innvier ham inn i sine særegenheter, som å dyppe smørbrød med stinkende ost i morgenkaffen, spille orgel i byens klokketårn og ta imot et eller helst flere glass genever når man distribuerer posten.

Mottakelse og kritikk

Filmen har slått alle salgsrekorder, og er i ferd med å bli Frankrikes mest sette film gjennom tidene. Filmen har også stor suksess i andre land, som Sveits, Belgia, Marokko, Italia, Spania og Tyskland. Filmens store suksess har også medført en valfart av turister til den lille landsbyen Bergues. Alle vil nå drikke Chti-øl, spise pommes frites foran postkontoret eller smake på den stinkende osten, "maroilles".
Milton Mendes

Karriere

Milton Mendes startet sin profesjonelle karriere i Vasco da Gama i 1984. Han har også spilt for Criciúma, SC Beira-Mar, CF Os Belenenses og CF União.
Chalcophora

Utseende

Middelsstore til nokså store (gjerne 20-30 millimeter), kraftige, mørke praktbiller. Fargen er gjerne svart med en litt matt, bronseaktig metallglans. Pronotum har brede lengdefurer, også dekkvingene er kraftig skulpturerte.

Levevis

Som hos de fleste andre praktbiller utvikler larvene seg i død ved, gjerne av bartrær.

Utbredelse

Disse billene lever i tempererte og kjølige skogsområder på den nordlige halvkulen. Det er også noen få arter i Sør- og Mellom-Amerika.
Retro Active

Bakgrunn

Etter at bandet kun hadde gitt ut tre album i løpet av en ti-årsperiode, ville bandet gi ut Retro Active for å bryte denne «trenden». Samtidig kunne de nå legge «Steve Clark-perioden» bak seg. Selv om de fleste sangene var utgitt tidligere, ble noen pusset på med enkelte overdubbede nyinnspillinger. Sangene «Desert Song» og «Fractured Love» ble opprinnelig innspilt men utelatt fra Hysteria. Her finnes også to coverlåter, Sweets «Action» og Mick Ronsons «Only After Dark». 
Versjonen av «Ride into the Sun» er ikke fra Def Leppard E.P., men fra en nyinnspilling fra 1987. Versjonen på dette albumet er noe endret da 1987-versjonen hadde en trommesolo-intro mens det på denne versjonen er en piano-intro. Den akustiske versjonen av «Miss You in a Heartbeat» er med som skjult spor, og er derfor ikke listet på platecoveret. Dette er det første albmet som inneholder bidrag fra Def Leppards nye gitarist Vivian Campbell.
Lea Hart

Lea Hart er en britisk musiker, låtskriver, musikkprodusent og manager. Han har spilt med band som Joan Jett, Fastway og Paul Di'Anno. Lea Hart er for tida manager for tidligere Iron Maiden-vokalist Paul Di'Anno.
Salme ved reisens slutt

Salme ved reisens slutt er en roman av den norske forfatteren Erik Fosnes Hansen, utgitt i 1990.
Romanen skildrer livene og døden til sju fiktive skipsmusikere på RMS «Titanic». Hansen gjør bruk av den tradisjonelle fin-de-siecle-oppfatningen at den gamle tidsalderen dør i og med Titanics forlis i 1912, og gir brede, innsiktsfulle skildringer av leveforhold og livsfølelse i flere europeiske land i perioden 1890-1912.
Forfatteren mottok Riksmålsforbundets litteraturpris for boka. Boka er oversatt til svensk, finsk, islandsk, albansk, serbisk, russisk, dansk, fransk, polsk, portugisisk, estisk, latvisk, litauisk, engelsk, spansk, katalansk, nederlandsk, tysk, tsjekkisk,
Víctor Valdés

Tidlig liv

Valdés ble født i L'Hospitalet de Llobregat, i provincen Barcelona, Catalonia. Valdés er sønn av José Manuel Valdés og Águeda Arribas, og han har to andre brødre, den eldre Ricardo og yngre Álvaro. Han startet karrieerne sin hos Barcelonas ungdomslag når han gikk dit fra Peña Cinco Copas 1. juli 1992. Men allerede i september, flyttet han med familien sin til Tenerife og måtte forlate klubben, men kom tilbake tre år senere. Etter returen, rykket han raskt oppover i gradene i ungdomslagene.

Barcelona

Den første delen av 2002–03 sesongen spilte Valdés andrefiolin i forhold til Argentinas landslagskeeper Roberto Bonano. Ankomsten av Radomir Antić som ny manager så ut til å kunne gi regulære førstelagsmuligheter for han.
I 2003–04 sesongen stod Valdés frem som førstevalget mellom stolpene og i 2004–05 sesongen spilte han i nesten alle av Barcelona sine kamper, og var med på at Barcelona fikk sin første seriemestertittel i La Liga på seks år. Han vant også tittelen Zamora Trophy som beste målvakt i Spania.
I 2005–06 sesongen hjalp han Barça frem til «the Double». Han spilte en stor rolle i Barças Mesterligaen 2005/2006-tittel, og i finalen mot Arsenal, reddet han to ganger sjanser fra Thierry Henry på kloss hold. Hans innsats gjorde at han fikk ros fra Frank Rijkaard. Han fikk derimot ikke "Zamora"-premien dette året, da han kom på tredjeplass bak Santiago Cañizares og vinneren José Manuel Pinto.
Den 17. juni 2007, i den siste serieomgangen i La Liga, matchet Valdés en målvakt-rekord holdt av Barcelona legenden Andoni Zubizarreta; høyeste antall kamper startet uten å bli byttet ut, i alle 38 kampene i La Liga-sesongen. Hans kontrakt med Barcelona gikk ut etter 2013/2014-sesongen, og denne ble ikke fornyet da han hadde fått en alvorlig kneskade i en seriekamp i mars 2014.

Manchester United

I oktober 2014 ble Valdés invitert av Manchester United FC for å trene og rehabilitere seg tilbake til kampform etter kneskaden han pådro seg hos Barcelona. I januar ble han tilbudt en kontrakt av hans tidligere manager Louis van Gaal, hvor han skrev under på en ett og et halvt års kontrakt som andremålvakt bak sin landsmann David de Gea. Han var sesongen 2015/16 utlånt til den belgiske klubben Standard Liège.

Internasjonal karriere

Víctor Valdés debuterte for landslanget den 3. juni 2010 i en treningskamp mot Sør-Korea som innbytter for José Reina.

Personlig

Valdés er i et langvarig forhold med sin kjæreste, Yolanda Cardona. Paret har to sønner, Dylan og Kai, og en datter, Vera.
Anne Morrow Lindbergh

Forfatterskap

Anne Morrow Lindbergh debuterte 1935 med boken North to the Orient, som skildrer hennes og ektemannens flyvning til Kina via de nordlige trakter over Alaska. Boken ble en bestselger i USA og fikk den første National Book Award for faglitteratur. Hennes neste bok, Listen! The wind fra 1939, skildrer ektemennenes arbeid i Afrika. Selv om denne ble en suksess, ble den avvist av flere jødiske bokkjeder i USA på grunn av Charles Lindberghs uttalte tyskvennlighet. Anne Morrow Lindbergh fulgte opp dette i 1940 med essayet The wave of the future, hvor hun argumenterte for en fredsavtale med Tyskland og at verden må lære seg å leve med fascismenn. Boken ble mottatt med massiv fordømmelse fra såvel den amerikanske presse som Franklin D. Roosevelts regjering, og Lindbergh ble beskrevet, likesom ektemannen som egoistiske og antisemittiske. Lindbergh, som alltid hadde vært selvkritisk anlagt, tok det hele veldig tungt.
På 1950-tallet foretok hun en reise på egen hånd til Captiva Island i Florida, hvor hun bodde i en hytte og samlet snegler. Oppholdet resulterte i boken Gave fra havet, som ble utgitt 1955 og solgte i millionopplag. I boken søker Lindbergh kvinnerollen, ekteskapets betydning og betydningen av egentid. På 1970-tallet ga hun ut sine brev og dagbøker i bokform, hvor hun blant annet deler sine opplevelser om kidnappingen og mordet på sønnen i  1932.
Mashrek

Mashrek (arabisk: مشرق), også skrevet Mashreq og Mashriq er den delen av den arabiske verden som ligger øst for Egypt. Dette vil si landene Libanon, Palestina, Jordan, Syria, og Egypt. Området, sammen med følgebegrepet Maghreb – som betegner områdene vest for Nilen – utgjør mesteparten av den arabiske verden, og huser ca. 1,7% av verdens befolkning.
Mashrek-området huser flere pilegrimssteder, og noen muslimer anser stedet som et sted med stor religiøs legitimitet. Mashrek-lærdom blir også høyt ansett av lærde fra Mahgreb.

Etymologi

Navnet kommer av det arabiske verbet «sharaqa» (شرق), som betyr «å skinne», «opplyse», eller «stråle», samt «å stå opp». Navnet refererer til retningen solen står opp fra, nemlig øst, og kan oversettes til «soloppgangens land».
Presten i Vejlbye

Presten i Vejlbye (dansk: Præsten i Vejlbye) fra 1829 er en novelle av den danske forfatteren Steen Steensen Blicher. Handlingen er basert på virkelige begivenheter med utgangspunkt i presten Søren Quist fra Vejlby ved Grenaa. De sentrale delene av handlingen fortelles av herredsfogd Erik Sørensen i dagboksform, men den endelige oppklaringen av kriminalhistorien finner sted gjennom tvende Optegnelser af Præsten i Aalsøe.
Novellen er blitt filmatisert tre ganger, blant annet som Danmarks første lydfilm.

Komposisjon

Novellen er bygget opp som en kriminal selv om den er skrevet lenge før denne sjangerens regler ble fastlagt og også noen år tidligere enn Edgar Allan Poe skrev sine kriminalhistorier. Komposisjonen omfatter en forbrytelse, en oppklaringsfase, noen tvetydige spor, en domfellelse og et overraskende poeng,

Fortellerteknikk

Novellen benytter en teknikk med en jeg-forteller og det mangler avgjørende informasjoner på viktige tidspunkter i forløpet. Dette fremstår delvis som ikke troverdig. Denne teknikken benyttet Blicher i flere tidligere noveller, blant annet i Brudstykker af en Landsbydegns Dagbog og Sildig Opvaagnen. På denne måten overlates mer til leserens fantasi enn vanlig på Blichers tid. Etter Søren Baggesens Blicher – avhandling er denne – og en rekke andre noveller av Blicher blitt analysert som en forløper eller til og med en del av Det moderne gjennombrudd.
Hotel Chelsea

Hotel Chelsea er et amerikansk hotell.  Det har adressen 222 West 23rd Street mellom syvende og åttende aveny i området Chelsea på Manhattan og er kjent for å ha huset en rekke av de mest anerkjente musikerne, forfatterne, filmskaperne samt kunstnerne i verden. Det tolv etasjer høye bygget ble oppført i 1883 og åpnet som New Yorks første leilighetskooperativ i 1884. Frem til 1899 var det den høyeste bygningen i New York. På den tiden lå bygningen i byens teaterstrøk. Da det ble nedgangstider, og teatrene flyttet, gikk borettslaget konkurs og ble omgjort til hotell i 1905. Fra 1946 har Hotel Chelsea blitt drevet av tre generasjoner innen familien Bard.
I juli 2008 ble 72-åringen Stanley Bard skiftet ut av styret. Han hadde da drevet hotellet fra 1955, da han tok over etter sin far.
Styret har i stedet ansatt forhenværende Paramount Hotel-sjef Andrew Tiley til å lede moderniseringen av Hotel Chelsea.
Flere av hotellets langtidsboende gjester er meget uenige i den nye forretningsmodellen til Hotel Chelsea. De forlanger at Stanley Bard på nytt blir ansatt som daglig leder. Før det finner sted protesterer de med bannere som dekker fasaden samt med forskjellige kunstaksjoner.
Stanton (Nord-Dakota)

Historie

Stanton ble grunnlagt i 1883 og ble oppkalt etter etternavnet til moren til McGrathbrøderene som var blant de første nybyggerne på stedet i 1882. I 1974 ble Knife River Indian Villages National Historic Site, som blant annet var bostedet til Sacagawea, etablert i nærheten av Stanton.
Loddby

Loddby er et tettsted i Norrköping kommune.
I 1897 besluttet skogsselskapet Holmens Bruk AB å bygge en sulfittfabrikk i Loddby, ved utløpet av Motala ström i Bråviken. Noen år senere åpnet man fabrikken, Loddby massafabrik. I området bygde Holmen hus til sine ansatte, alle røde trehus med hvite karmer. I 1921 ble Loddby bollklubb grunnlagt, og i 1938 innviet man idrettsplassen. Klubben skiftet senere navn til Loddby IF.
19. februar 1977 ble fabrikken stengt, og husene ble solgt til beboerne. Alle fabrikkbygningene er i dag revet, unntatt fabrikkens el-hus. Bevart er også Herrgården med tilhørende bygninger, der direktøren tradisjonelt bodde. På 1980-tallet ble det bygd flere frittliggende eneboliger i Loddby, som ligger innen pendlingsavstand for Norrköping.
Wanzhou

Wanzhou (kinesisk: 万州区; pinyin: Wànzhōu Qū), tidligere Wanxian (Wan fylke), er et distrikt i byprovinsen Chongqing i Folkerepublikken Kina.
Wanzhou er et økonomisk, kulturelt og kommersielt senter i området rundt de tre kløfters dam. En stor del av befolkningen måtte evakueres til nybygde, høyereliggende områder, eller flyttet til områder annetsteds i Kina, under oppfyllingen av vannet bak demningen. Av selve det bymessige området havnet 47% under vannoverflaten.
Wanzhou har et areal på 3457 km², og ligger mellom 106 og 1 762 m over havet.
Befolkningen i distriktet var på 1 697 000 i 2004.

Administrative enheter

Wanzhou etter oppdemmingen av Yangzi og de tilhørende folkeflytninger er organisert i fire områder, som i sin tur er inndelt i subdistrikter, storkommuner og kommuner.

Luftfart

Wanzhou Wuqiao lufthavn er en lufthavn fra 2003, etter at den gamle flyplassen viste seg å bli for kort for store moderne passasjerfly.

Vei

Kinas riksvei 318, en av Folkerepublikken Kinas lengste hovedveier, løper gjennom området. Den begynner i Shanghai og fører blant annet innom Wuhan og Chengdu på sin vei inn i Tibet og Lhasa og helt frem til en kinesisk grenseovergang mot Nepal i Zhangmu.
Follo sjakkforening

Follo sjakkforening er en sjakklubb i Follo i Akershus. Den er medlem i Norges sjakkforbund, og ble stiftet 17. september 1996 ved en sammenslåing av sjakklubbene i Ås og Ski. Det arrangeres spillekvelder torsdager fra 19:00 på Kulturhuset D6 på Ås.
Mercury-Atlas 7

Høydepunkter fra ferden

Oppskytingen av Mercury-romskipet og Atlas-raketten var nesten uten problemer. Alle primære ferd-mål ble oppnådd. Den eneste kritiske feilen var i en komponent i det automatiske kontroll-systemet.
Hovedfokuset på Carpenters nær-5 timers ferd med Aurora 7, var vitenskap. Flight-planen inkluderte den første studien av væsker i vektløshet, fotografering av Jorden og et mislykket forsøk på å observere en «flare» skutt opp fra bakken.
Et eksperiment som gikk på å undersøke friksjon mot atmosfæren og fargesynlighet i rommet, ved å sette ut en oppblåsbar sphere var delvis suksessfull. Ferden kvalifiserte videre Mercury-romskipet for flere bemannede ferder og sørget for data til bruk for lengre ferder og suksessivt større krav til systemene ombord.
Delvis fordi Carpenter hadde blitt distrahert av å se ut av vinduet, og delvis på grunn av et travelt skjema og feilen ved det automatiske kontroll-systemet, bommet Aurora 7 og Carpenter på punktet for å gå i landing, og landet i sjøen hele 402 km ute av kurs.
Aurora 7 og Carpenter landet trygt etter nesten 5 timers ferd.